次正夫宿留侯廟韵
作者：彭汝礪
朝代：宋

paragraphs: 龍飛景雲從，林茂衆鳥息。
真人翔灞上，多士生王國。
留侯豪傑士，乃獨爲所得。
韓亡竟不去，漢興愈厲策。
不見馬上功，奚多幕中畫。
眇焉視嬰布，若數百與億。
鴻鵠已高飛，翩然斂歸翼。
堂堂高皇業，屹立如磐石。
始卒如公者，是不慚廟食。
載瞻水邊祠，老檜寒更碧。